Weskus-rotskreef mag op dié dae uitgehaal word | Netwerk24
Deur Jackie Kruger 26 Oktober 2020 21:44
Barbara Creecy, minister van omgewing, bosbou en visserye.
Die toelaatbare vangste vir die Weskus-rotskreef-seisoen en die seisoen vir mense wat vir ontspanning hengel, is deur die departement van omgewing, bosbou en visserye bekendgemaak.
'n Vangs van altesaam 837 ton is vasgestel vir die 2020-'21-visvangseisoen, lui 'n verklaring van die departement.
Dit is 22,8% laer as die 1 084 ton van die 2019-'20-seisoen.
Die departement sal soos vorige jare probeer om daaglikse limiete en die aantal visvangdae te beperk. Die kommersiële en kleinskaal-visvangsektore kan vir vier maande visvang in verskeie sones, elk met begin- en einddatums.
Weskus-rotskreef-visvang is beperk tot 12 spesifieke dae tussen 28 November 2020 en 3 April 2021: Op 28 en 29 November; 12 en 13 Desember; 26 en 27 Desember; 1 en 2 Januarie; 9 en 10 Januarie; en 2 en 3 April.
Permitte sal slegs uitgereik word aan mense ouer as 12. Dit kos R94 en kan by die poskantoor aangekoop word. Die permit is geldig vir die hele seisoen.
Niemand sonder 'n permit mag hul vangste verkoop nie. Enige kreef wat gevang, uitgehaal of vervoer word, moet heel gehou word. 'n Kennisgewing oor die seisoen sal ook in die Staatskoerant gepubliseer word.